เงินไหลเข้าครึ่งปีหลัง ธปท.ยันมาลงทุนจริง
ธปท.ยันปีนี้เงินไหลเข้าลงทุนทางตรงดันอุตสาหกรรมใหม่โตต่อเนื่อง
4 ส.ค. 2558

ธปท.ยันปีนี้เงินไหลเข้าลงทุนทางตรงดันอุตสาหกรรมใหม่โตต่อเนื่อง
แหล่งข่าวจากธนาคารแห่งประเทศไทย (ธปท.) เปิดเผยว่า แนวโน้มเงินไหลเข้ามาลงทุนทางตรง (เอฟดีไอ) ในครึ่งปีหลังของไทย ยังเป็นบวก ซึ่งเป็นไปตามทิศทางการส่งเสริมการลงทุนของบีโอไอ ที่ได้ปรับไปให้สิทธิประโยชน์การลงทุนรายอุตสาหกรรมตามนโยบายสร้างเศรษฐกิจเข้าสู่อุตสาหกรรมใหม่
ทั้งนี้ การลงทุนของต่างชาติในไทยส่วนใหญ่เป็นการต่อยอดไปสู่ตลาดประเทศเพื่อนบ้าน หรืออุตสาหกรรมต่อเนื่อง (ซัพพลายเชน) ดังนั้นแม้ค่าเงินจะอ่อนลงบ้างเงินก็ยังไหลเข้า
สำหรับความเคลื่อนไหวของค่าเงินบาทนั้น เมื่อวันที่ 3 ส.ค.ได้ตีกลับมาแข็งค่าขึ้นที่ระดับ 35 บาท/เหรียญสหรัฐ หลังหลุด 35 บาท/เหรียญสหรัฐไปเมื่อสัปดาห์ที่แล้ว ทำให้ผู้ส่งออกชะลอขายเงินเหรียญสหรัฐ 
น.ส.อุสรา วิไลพิชญ์ ผู้ช่วยกรรมการผู้จัดการใหญ่ ฝ่ายวิจัยธนาคารสแตนดาร์ดชาร์เตอร์ด (ไทย) กล่าวว่า ใน 3 สัปดาห์ที่ผ่านมา เงินบาทอ่อนค่าเกินปัจจัยพื้นฐานและน่าจะเกิดขึ้นแค่ชั่วคราว